5 Návrh
5.1 CAD softvér pre návrh DPS

Existuje veľa rôznych spôsobov, ako vytvoriť návrh DPS, ale najbežnejší je pomocou CAD softvérového balíka špeciálne navrhnutého pre DPS obvody. Tieto softvérové balíky obsahujú editory dosiek a schém, ktoré spolupracujú, aby poskytli efektívny proces návrhu. Editor dosiek dokáže importovať všetky súčiastky, puzdra súčiastok a vodiče do DPS súboru, ktorý zjednoduší proces návrhu DPS.

V súčasnosti môžeme nájsť množstvo CAD nástrojov na trhu, ktoré nám umožňujú navrhnúť dosku plošných spojov. Môžeme nájsť jednoduché a intuitívne až po veľmi prepracované nástroje, ďalej nástroje zadarmo alebo lacné aj špičkové či s príplatkom a nástroje s menšou alebo bohatou výbavou funkcií [8-9]. Ale ten, čo bude človeku najviac vyhovovať, bude závisieť od jeho vlastných potrieb (požadovaná funkčnosť, zložitosť návrhu, frekvenčné požiadavky, atď.) a rozpočtu.

V mene najpopulárnejších softvérových balíkov na návrh DPS uvádzame zoznam deviatich široko používaných predstaviteľov v priemysle.

Altium Designer. Je to veľmi populárny softvér na návrh DPS. Altium Designer je komerčný nástroj s drahou licenciou používaný hlavne v profesionálnych prostrediach. Rovnako veľa univerzít ho používa vo svojich laboratóriách. Altium softvér sa vo všeobecnosti používa na návrh komplikovaných a veľmi zložitých obvodov s veľmi rýchlymi a reálnymi výsledkami. Je výkonný, ľahko sa používa a spĺňa moderné potreby profesionálnych návrhárov elektroniky.

OrCad. Je to softvérový nástroj na návrh DPS pre veľkú skupinu inžinierov, pretože poskytuje kompletné prostredie od počiatočnej schémy až po finálnu predlohu. Umožňuje simulovať a navrhovať DPS pre obvody.

Mentor PADS. Je to balík na návrh DPS vyvinutý spoločnosťou Mentor Graphics. Poskytuje kvalitné nástroje pre schémy DPS a ich usporiadanie za dostupnú cenu pre malé a stredne veľké spoločnosti. Poskytuje množstvo prepracovaných funkcií vrátane funkcií na analýzu signálovej integrity, pokročilého nástroja na automatické plánovanie spojov, analýzy tepelného návrhu a podpory pre rôzne funkcie manažmentu projektu. Je to balík na profesionálnej úrovni s konkurenčnou cenou, ale nie je príliš určený pre trh začiatočníkov a nadšencov.

Eagle. Eagle znamená Easily Applicable Graphical Layout Editor. Tento softvér je dostupný zadarmo alebo v platených verziách. V platenej verzii má používateľ k dispozícii technickú podporu, ktorá obsahuje telefonickú, mailovú a chatovú podporu a rovnako aj prístup k najnovším vydaniam softvéru. Eagle má veľmi jednoduché, efektívne a ľahko pochopiteľné rozhranie a poskytuje knižnicu, ktorá obsahuje veľké množstvo elektrických a elektronických súčiastok. To je hlavný dôvod, prečo je tak populárnym softvérom na návrh DPS medzi pedagógmi, nadšencami a profesionálmi. Okrem toho je možné nájsť k nemu veľmi dobré zdroje a príručky na Internete, čo je veľmi nápomocné pre začiatočníkov.

Zuken CADSTAR. Toto kompletné návrhárske prostredie vedie inžinierov od ich počiatočnej myšlienky až ku vytvoreniu výrobku vďaka jednotnej sady aplikácií. Je to uznávaný a veľmi rozšírený, ľahko použiteľný softvér na návrh jednoduchých DPS s tisíckami spokojných používateľov po svete. Obsahuje schémy, usporiadanie DPS, plánovanie spojov, signálovú integritu a výrobné výstupy. Je to profesionálny, výkonný, dostupný a cenovo prístupný softvér, ktorý spĺňa používateľove požiadavky na návrh a rozpočet a je podporovaný skúsenými lokálnymi predajcami, ktorí poskytujú vzdelávanie, podporu, integráciu a konzultácie, aby umožnili používateľom maximalizovať návrat investícií.

Zuken CR-8000. Inžinieri elektroniky si vyberajú Zuken CR-8000, keď potrebujú pokročilý softvér na návrh DPS s platformou pre 3D návrh DPS so zameraním na výsledné výrobky. Je to pokročilé riešenie na návrh jednej alebo viacerých dosiek, ktoré poskytuje nástroje na optimalizáciu návrhu na úrovni výrobku ako aj návrhu DPS. Obsahuje 2D/3D návrh viacerých dosiek a ich realizáciu, optimalizáciu FPGA I/O, spoločný návrh pre čip/balík/dosku a integráciu 3D MCAD (Mechanical CAD) a to všetko v jednom procese návrhu.

Mentor Xpedition. Špičkový produkt, ktorý kombinuje pokročilé funkcie s jednoduchosťou používania. Poskytuje návrhárom technológiu na vytváranie komplexnejších návrhov a uspokojuje potreby stredných až veľkých elektronických spoločností. Obsahuje interaktívne a prispôsobiteľné viacnásobné ovládacie prvky s automatickým plánovaním spojov pre zložité návrhy ako napríklad plánovanie spojov pre diferenčné páry signálov, vylepšenie (ladenie) siete spojov, optimalizáciu výroby a technológie pre HDI (mikro diery) a ich vytváranie. Tiež ponúka mechanické 3D jadro pre usporiadanie DPS, ktoré umožňuje návrhárom pracovať v jednom prostredí a prepínať medzi 2D a 3D pohľadmi na dosku.

DesignSpark. Je to zadarmo a ľahko použiteľný nástroj na návrh DPS od spoločnosti RS Components. DesignSpark je moderný a intuitívny, prakticky bez obmedzení pri návrhu dosky, vrstiev a kontaktov. Generuje súbory vo formáte Gerber podľa priemyselného štandardu. Je ponúkaný zadarmo pre spoločnosti, nadšencov (amatérskych návrhárov), pedagógov a ďalších. Okrem toho si môžete rýchlo nahrať svoje materiálové súpisky (BOM, Bill of Materials) na webovú stránku (sídlo) cez RS komponenty použitím služby BOM-Quote.

KiCAD. Je to voľný program, ktorý zvláda kreslenie schémy a návrh usporiadania DPS s výstupom vo formáte Gerber. Poskytuje veľmi jednoduchý spôsob plánovania spojov a súčiastok a tiež zjednodušuje riešenie problémov s DPS. Tento program je vhodný pre začiatočníkov a jeho najväčšou výhodou je, že tento program nevyžaduje kúpu žiadnej licencie (je zadarmo).

Výber softvérového balíka na návrh DPS, ktorý vám bude najviac vyhovovať, závisí od vašich potrieb a rozpočtu.

Pre profesionálnych návrhárov DPS a veľké a zložité aplikácie pravdepodobne Mentor Xpedition, Zuken CR-8000 a Altium budú tie najlepšie CAD softvérové prostredia na návrh DPS. Pre začiatočníkov a amatérov budú vhodné programy Eagle, KiCAD alebo DesignSpark.