5 Návrh
5.7 Dokumentácia DPS

Správna dokumentácia je potrebná, aby sa znížila možnosť zlej interpretácie a chýb počas procesu výroby DPS. Výrobcovia DPS potrebujú vedieť presné požiadavky očakávané od ich produktu a montážny tím musí pochopiť, ako dosky obvodu zapadnú do konečného riešenia.

Dokumentácia DPS by mala obsahovať aspoň technické rozmerové nákresy, schému, BOM (súpis komponentov), súbor s nákresom (layout), súbor s umiestnením súčiastok, montážny nákres a inštrukcie a súbory vo formáte Gerber.

Súbory vo formáte Gerber alebo Gerber súbory sú výstupné súbory nákresu DPS, ktoré používajú výrobcovia DPS na vyrobenie DPS. Úplná sada týchto súborov obsahuje výstupné súbory vygenerované zo súboru nákresu dosky [14]:

- servisná potlač (vrchná a spodná strana, t.j. strana súčiastok a strana spojov),
- nespájkovacia maska (vrchná a spodná strana),
- všetky kovové vrstvy,
- spájkovacia maska (vrchná a spodná strana),
- mapa súčiastok (súradnice X-Y),
- montážny nákres (vrchná a spodná strana),
- vŕtací predpis (súbor),
- vŕtacia legenda,
- výrobný obrys (rozmery, špeciálne funkcie),
- súbor so zoznamom spojov puzdier na doske (netlist).

Špeciálne funkcie zahrnuté vo výrobnom obryse (FAB outline) obsahujú napríklad zárezy, výrezy, úkosy, vyplnené diery v plôškach (používané pre balíky integrovaných obvodov typu BGA (ball grid array), ktoré majú pole vývodov/pinov pod puzdrom), slepé/zakryté diery, povrchovú úpravu a vrstvenie, tolerancie otvorov, počet vrstiev.